ইরানের পথে মার্কিন ক্যারিয়ার স্ট্রাইক গ্রুপ!

ওয়েব ডেস্ক : আশঙ্কা কি সত্যি হচ্ছে। ইরানে (Iran) হামলা চালাতে চলেছে আমেরিকা (America)? চীন সাগর থেকে মধ্য প্রাচ্যের দিকে রওনা দিল ৭৫০০ সেনাসমৃদ্ধ মার্কিন ক্যারিয়ার স্ট্রাইক গ্রুপ (US carrier group)! তা সপ্তাহ খানেকের মধ্যে ইরান সংলগ্ন এলাকায় পৌঁছবে বলে জানা গিয়েছে। একদিকে মার্কিন হামলার ভয়ে আকাশসীমা বন্ধ করেছে ইরান সরকার। কিন্তু, এবার জলপথে ইরানের দিকে এগিয়ে গেল মার্কিন নৌসেনা।

মার্কিন সংবাদ সংস্থা সূত্রে খবর, এতদিন দক্ষিণ চীন সাগরে ছিল মার্কিন নৌবহর (US NAVY)। পেন্টাগনের নির্দেশে এই মার্কিন ক্যারিয়ার স্ট্রাইক গ্রুপ আসছে সেন্ট্রাল কমান্ডের আওতায়। মূলত, এই সেন্ট্রাল কমান্ড কাজ করে মধ্যপ্রাচ্যে। বর্তমান পরিস্থিতির কথা মাথায় রেখে যুদ্ধজাহাজটিকে এবার সেন্ট্রাল কমান্ডের আওতায় আনা হচ্ছে। সাতদিনের মধ্যে এই যুদ্ধ জাহাজ ইরান সংলগ্ন এলাকায় পৌঁছে যাওয়ার কথা।

আরও খবর : বেহাল অর্থনীতি! বাঁচতে আমেরিকামুখো বাংলাদেশিরা, কিন্তু বন্ধ ভিসা

তথ্য বলছে, এই নৌবহরে থাকে একটি এয়ারক্রাফট ক্যারিয়ার, একটি ক্রুজার, দু’টি ডেস্ট্রয়ার, একটি সাবমেরিন সহ অন্যান্য সাহায্যকারী জাহাজ থাকে। সাড়ে সাত হাজার সেনা থাকে এই নৌবহরে। তথ্য আরও বলছে, এই একটি নৌবহর যে কোনও দেশের গোটা নৌবাহিনীর মোকাবিলা করতে সক্ষম।

প্রসঙ্গত, সরকারের বিরুদ্ধে প্রতিবাদ জানিয়ে রাস্তায় নেমেছে ইরানের (Iran) সাধারণ মানুষ। তবে তাঁদের উপর কড়া পদক্ষেপ নিচ্ছে তেহরান। এ নিয়ে সম্প্রতি মার্কিন প্রেসিডেন্ট ডোনাল্ড ট্রাম্প হুঁশিয়ারি দিয়েছিলেন, ইরান যদি আন্দোলনকারীদের মৃত্যুদণ্ড দেয়, তাহলে কড়া পদক্ষেপ নেবে আমেরিকা। তবে পাল্টা তোপ দাগে ইরানও। কিন্তু, মার্কিন নৌবহর মধ্যপ্রাচ্যে সরানো নিয়ে নতুন করে যুদ্ধের আশঙ্কা তৈরি হয়েছে।